REGOLAMENT TAL-KUMMISSJONI (KE) Nru 702/2007
tal-21 ta’ Ġunju 2007
li jemenda r-Regolament (KEE) Nru 2568/91 dwar il-karatteristiċi taż-żejt taż-żebbuġa u ż-żejt tal-fdal taż-żebbuġa u dwar il-metodi ta’ analiżi rilevanti
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 865/2004 tad-29 ta’ April 2004 dwar l-organizzazzjoni komuni tas-suq taż-żejt taż-żebbuġa u żebbuġ tal-mejda u li jemenda r-Regolament (KEE) Nru 827/68 (1), u b’mod partikulari l-Artikolu 5(3) tiegħu,
Billi:
(1)
Ir-Regolament tal-Kummissjoni (KEE) Nru 2568/91 (2) jiddefinixxi l-karatteristiċi fiżiċi u kimiċi taż-żejt taż-żebbuġa u taż-żejt tal-fdal taż-żebbuġa, u l-metodi ta’ evalwazzjoni ta’ dawn il-karatteristiċi. Dawn il-metodi, kif ukoll il-limiti tal-valuri relattivi għall-karatteristiċi taż-żejt, għandhom ikunu aġġornati b’qies għall-fehma ta’ l-esperti tal-kimika, u b’mod konsistenti mal-ħidmiet li saru fil-qafas tal-Kunsill Internazzjonali taż-Żejt taż-Żebbuġa.
(2)
L-esperti tal-kimika qalu partikularment li, għad-detezzjoni taż-żjut esterifikati, il-kwantifikazzjoni tal-perċentwal ta’ 2-glyceryl monopalmitate hija aktar preċiża. It-tnaqqis fil-limitu tal-valur għas-stigmastadeina fiż-żjut taż-żebbuġa verġni jippermetti wkoll tifrid aħjar taż-żjut taż-żebbuġa verġni u raffinati.
(3)
Sabiex ikun hemm perjodu ta’ żmien għall-aġġustament għall-istandards il-ġodda u għall-implimentazzjoni tal-mezzi meħtieġa biex ikunu jistgħu jiġu applikati, u sabiex ma jkunx hemm tfixkil għat-tranżazzjonijiet kummerċjali, jaqbel li sa l-1 ta’ Jannar 2008 dan ir-Regolament ma japplikax. Għall-istess raġunijiet, jeħtieġ li jkun żgurat li ż-żjut taż-żebbuġa u mir-residwi taż-żebbuġ, prodotti u ttikkettati legalment fil-Komunità jew importati legalment fil-Komunità, u li jkunu ġew irrilaxxati għaċ-ċirkolazzjoni ħielsa qabel id-data msemmija, jistgħu jitqiegħdu għall-bejgħ sakemm il-ħażniet kollha jkunu spiċċaw.
(4)
Il-miżuri provvduti f’dan ir-Regolament huma bi qbil ma’ l-opinjoni tal-Kumitat għall-Ġestjoni taż-Żejt taż-Żebbuġa u taż-Żebbuġ ta’ l-Ikel,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 2568/91 huwa emendat kif ġej:
(1)
Is-sitt inċiż ta’ l-Artikolu 2(1) huwa mibdul b’li ġej:
“-
għad-determinazzjoni tal-perċentwal ta’ 2-glyceril monopalmitate, il-metodu msemmi fl-Anness VII”
(2)
L-Annessi huma emendati skond l-Anness ta’ dan ir-Regolament.
Artikolu 2
Dan ir-Regolament jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu japplika mill-1 ta’ Jannar 2008.
Madankollu, il-prodotti li jkunu ġew prodotti u ttikkettati legalment fil-Komunità, jew li jkunu ġew importati legalment fil-Komunità, u li jkunu ġew irrilaxxati għaċ-ċirkolazzjoni ħielsa qabel l-1 ta’ Jannar 2008, jistgħu jitqiegħdu għall-bejgħ sakemm il-ħażniet kollha jkunu spiċċaw.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 21 ta’ Ġunju 2007.